Andelen af husstande med én beboer er faldet markant i København siden afslutningen på finanskrisen.

Lars Nielsen, f. 1960, er journalist og klummeskribent på Finans. Karrieren begyndte på Horsens Folkeblad, men blev hurtigt videreført på Jyllands-Posten, hvor han for to år siden fejrede sit 25 års jubilæum. Vejen er gået forbi sportsredaktionen, Christiansborg og erhvervsredaktionen. I de senere år har Lars Nielsen specialiseret sig i privatøkonomi og skriver bl.a. en ugentlig klumme om emnet med et helt særligt schwung. Fritiden går med at pleje en 22 år gammel Mazda MX 5, løb i mere og mere adstadigt tempo samt en markant og ifølge familien højlydt interesse for og medejerskab af fodboldklubben Manchester United.

Alexander Bitsch, f. 1986, er journalist på Finans, hvor han skriver om privatøkonomi og investering. Alexander er uddannet fra Danmarks Medie- og Journalisthøjskole, og i sin praktiktid var han på Jyllands-Posten i halvandet år. Sideløbende med studiet og efterfølgende var han tilknyttet Jyllands-Postens erhvervsredaktion på nettet, det daværende epn.dk. Alexander blev fastansat på Jyllands-Postens erhvervsredaktion i efteråret 2013. I sin fritid har han dyrket en lang række sportsgrene, men højdepunktet er stadig, da han som ganske ung blev nordvestjysk mester i disciplinerne 40-meterløb og længdespring.

Singlekulturen er under pres i landets største byer, specielt i København. For 10 år siden var over halvdelen af husstandene i København beboet af én person. Siden er tallet dykket markant til knap 44 pct., viser tal fra Danmarks Statistik.

»Singlerne bliver presset væk eller til at bo sammen med andre. Vi kan tage min egen datter. Hun er lige flyttet til Aarhus for at studere, og hun bor sammen med tre andre piger,« siger cheføkonom i Spar Nord, Jens Nyholm. Han har bearbejdet tallene fra Danmarks Statistik.

Den store tilflytning til København er en af hovedårsagerne kombineret med markante prisstigninger. I København er der krav om, at nye boliger skal være mindst 95 kvm. Det betyder, at udbuddet af små lejligheder har været konstant og lavt, og det har presset priserne voldsomt i vejret.

Siden 2011 er priserne på ejerlejligheder op til 60 kvm fordoblet. Til sammenligning er priserne på lejligheder over 90 kvm blot steget 70 pct.

Det er simpelthen blevet for dyrt for en stor del af danskerne at købe en bolig eller dække huslejen alene. Jens Nyholm, cheføkonom, Spar Nord

»København har traditionelt set været en by, hvor rigtig mange boede alene. Men der er ingen tvivl om, at de kraftigt stigende priser spiller en stor rolle. Det er simpelthen blevet for dyrt for en stor del af danskerne at købe en bolig eller dække huslejen alene,« siger Jens Nyholm.

Hvor nogle vælger at flytte væk fra byen for at finde et billigere sted at bo, er der andre, som vælger at blive. Men de er nødt til at flytte sammen med andre, fastslår boligøkonom i Nordea Kredit, Lise Nytoft Bergmann.

»Der er tegn på, at flere singler bor i bofællesskab end tidligere,« siger Lise Nytoft Bergmann.

»Der er stadig god mulighed for at bo i storbyen - også for enlige. Er økonomien lille, kan man dog været tvunget til at dele bad og køkken med en roommate, og det kan også betyde, at man må nøjes med ét værelse i stedet for to.«